b"\n_START_ARTICLE_\nWhistler Blackcomb\n_START_SECTION_\nAnlegget\n_START_PARAGRAPH_\nWhistler og Blackcomb var tidligere to separate skiomr\xc3\xa5der, men ble integrert til et skiomr\xc3\xa5de i 1997 etter at Intrawest slo seg sammen med Whistler Mountain Ski Corporation. Billett- og kontrollsystemene til de to skiomr\xc3\xa5dene ble sl\xc3\xa5tt sammen i 2003._NEWLINE_Sammen utgj\xc3\xb8r Whistler og Blackcomb det st\xc3\xb8rste skiomr\xc3\xa5det i Nord-Amerika med sine 33\xc2\xa0km\xc2\xb2. Det er 54% st\xc3\xb8rre enn Vail som er nest st\xc3\xb8rst med sine 21,4\xc2\xa0km\xc2\xb2. Begge fjellene har noen av de st\xc3\xb8rste vertikale skiomr\xc3\xa5dene som er drevet av heiser i Nord-Amerika. Blackcomb er st\xc3\xb8rst av de to med 1565 m. Whistlers h\xc3\xb8ydeforskjell er p\xc3\xa5 1530 m. Det h\xc3\xb8yeste punktet er p\xc3\xa5 Blackcomb p\xc3\xa5 2240 moh._NEWLINE_Fjellene n\xc3\xa5s fra dalen gjennom to gondolbaner fra Whistler Village, stolheis fra foten av Blackcomb Peak, stolheis fra foten av Whistler Mountain i Whistler Village og gondol fra foten av Creekside rundt 4\xc2\xa0km s\xc3\xb8r for Whistler Village. I 2008 ble skiomr\xc3\xa5dene til de to fjellene knyttet sammen med en gondol p\xc3\xa5 rundt 1800 moh. Denne heisen \xc3\xa5pnet 12. desember 2008. Denne heisen har en lengde p\xc3\xa5 4,4\xc2\xa0km og er det lengste spennet uten st\xc3\xb8tte for en heis i verden. Spennet er p\xc3\xa5 3,02\xc2\xa0km. Den har ogs\xc3\xa5 rekorden for den h\xc3\xb8yeste bakkeklaringen i verden p\xc3\xa5 436 m over dalbunnen._NEWLINE_Det prim\xc3\xa6re skiterrenget starter p\xc3\xa5 rundt en tredjedel av fjellets h\xc3\xb8yde. Vanligvis er det mulig \xc3\xa5 st\xc3\xa5 p\xc3\xa5 ski ned til dalen i desember til april. De midtre og \xc3\xb8vre delene av skiomr\xc3\xa5det dekkes av ti hurtige stolheiser og fem stolheiser med faste punkter. Tre T-heiser betjener isbreen Horstman og Whistler alpine regioner og tar skil\xc3\xb8perne til inngangen av isbreen Blackcomb. Heiskapasiteten er p\xc3\xa5 65\xc2\xa0507 skil\xc3\xb8pere per time. Dette er den st\xc3\xb8rste kapasiteten i Nord-Amerika, men kun litt st\xc3\xb8rre enn Vail i Colorado._NEWLINE_Whistler Village ligger ved foten av Whistler Mountain Village Gondola og Blackcomb Excalibur Gondola. Landsbyen ligger p\xc3\xa5 675 moh og ligger 137\xc2\xa0km fra Vancouver International Airport.\n_START_SECTION_\nWhistler Mountain\n_START_PARAGRAPH_\nWhistler Mountain som opprinnelig het \xc2\xabLondon Mountain\xc2\xbb, er 2181 meter h\xc3\xb8yt og er det s\xc3\xb8rlige fjellet til h\xc3\xb8yre sett fra Whistler Village. Whistler har syv h\xc3\xb8yhastighets stolheiser, to gondoler, to stolheiser med faste punkter, to T-heiser og drivverkstasjonen for gondolen som forbinder det med Blackcomb i nord. Whistler er eldst av de to skiomr\xc3\xa5dene og ble \xc3\xa5pnet i 1966, Blackcomb ble \xc3\xa5pnet 14 \xc3\xa5r senere.\n_START_SECTION_\n1966\xe2\x80\x9397\n_START_PARAGRAPH_\nWhistler Mountain \xc3\xa5pnet i februar 1966 med en gondol, doble stolheiser og T-heiser, alle bygget av GMD Mueller. Det nye anlegget fikk umiddelbart anerkjennelse for sin h\xc3\xb8ydeforskjell, gode sn\xc3\xb8forhold og store alpintomr\xc3\xa5der. Det eneste problemet p\xc3\xa5 den tiden var veien dit. Den var en skogsvei som kun ble br\xc3\xb8ytet p\xc3\xa5 l\xc3\xb8rdager._NEWLINE_I l\xc3\xb8pet av 1970-\xc3\xa5rene ble anlegget gradvis bygget ut med \xc3\xa5tte heiser samt en fjellhytte med restaurant, Roundhouse Lodge._NEWLINE_Betydelige endringer skjedde i 1980 med \xc3\xa5pningen av Whistler Village og et konkurrerende skiomr\xc3\xa5de, Blackcombe, nord for Whistlers opprinnelige base. For \xc3\xa5 sikre at detes gjester fremdeles hadde god tilgang til Whistler, ble det bygget tre triple stolheiser som fraktet skil\xc3\xb8pere fra denne nye landsbyen til fjellhytta. Whistlers opprinnelige base begynte \xc3\xa5 bli henvist til som Whistler Creek, eller Creekside, etter elva som renner gjennom omr\xc3\xa5det._NEWLINE_Den neste betydelige endringen kom i 1986 da Peak Chair til toppen av Whistler Mountain ble bygget. Denne heisen \xc3\xa5pnet fjellets alpine terreng og gjorde Whistler til det st\xc3\xb8rste alpine skiomr\xc3\xa5det i Nord-Amerika._NEWLINE_I respons til at det ble bygget tre hurtigg\xc3\xa5ende stolheiser p\xc3\xa5 Blackcomb, foretok Whistler et av de st\xc3\xb8rste byggeprosjektene i skiheiser som noen gang har blitt gjennomf\xc3\xb8rt i Canada p\xc3\xa5 den tiden, byggingen av Whistler Express Gondola. Den fraktet passasjerer 1157 meter vertikalt og 5\xc2\xa0km horisontalt over 63 st\xc3\xb8ttepillarer og \xc3\xa5pnet den 24. november 1988._NEWLINE_Whistler begynte i 1990 \xc3\xa5 oppgradere sine aldrende stolheiser med faste punkter med \xc3\xa5 legge til sine f\xc3\xb8rste hurtigg\xc3\xa5ende stolheiser. Green Chair Express erstattet Green Chairs og kuttet betydelig ned p\xc3\xa5 lange heisk\xc3\xb8er i den delen av fjellet._NEWLINE_Ett \xc3\xa5r senere erstattet Whistler tre doble stolheiser og den opprinnelige Creekside-gondolen med to hurtigg\xc3\xa5ende stolheiser, Quicksilver Express og Redline Express._NEWLINE_23. desember 1995 trykket heisoperat\xc3\xb8ren p\xc3\xa5 Quicksilver p\xc3\xa5 knappen for \xc3\xa5 rutinemessog stoppe heisen for \xc3\xa5 la en skil\xc3\xb8per som hadde falt, komme seg ut av veien p\xc3\xa5 avstigningsrampen. N\xc3\xb8dbremsen ble i stedet aktivert, noe som sendte sjokkb\xc3\xb8lger ned langs kabelen. Grepet p\xc3\xa5 to av stolene l\xc3\xb8snet og fikk stolene til \xc3\xa5 gli ned langs kabelen og dunke inn hverandre. \xc3\x85tte ble skadet og to omkom i en av de verste skiheisulykkene i Nord-Amerika. Ulykken f\xc3\xb8rte til at Lift Engineering som hadde bygget heisen, gikk konkurs.\n_START_SECTION_\n1997\xe2\x80\x93\n_START_PARAGRAPH_\nWhistler Mountain Ski Corporation ble kj\xc3\xb8pt opp i 1997 av Intrawest som hadde eid Blackcomb Mountain siden 1986. Det ble gjort store endringer p\xc3\xa5 Whistler. Quicksilver ble erstattet av en Poma-gondol, Creekside Gondola, mens Green Chair Express og Redline-heisene ble fjernet og erstattet med Doppelmayr h\xc3\xb8yhastighets stolheiser. Disse fikk navnene Emerald Express og Big Red Express. Det opprinnelige Roundhouse ble revet og et nytt anlegg ble bygget der det stod. Intrawest begynte p\xc3\xa5 denne tiden \xc3\xa5 markedsf\xc3\xb8re de to fjellene som et stort skiomr\xc3\xa5de under navnet \xc2\xabWhistler-Blackcomb\xc2\xbb._NEWLINE_I 1998 ble Peak Chair erstattet med en h\xc3\xb8yhastighets heisstol. Den opprinnelige Peak Chair fikk navnet Franz's Chair og flyttet slik at den stod parallelt med Big Red Express, men den stoppet halvveis opp langs Big Red Express sin linje._NEWLINE_Black Chair ble erstattet med en h\xc3\xb8yhastighets heisstol (Garbanzo Express) samt en annen lagt til (Fitzsimmons Express) i 2000, langs linjen der Village Chair en gang hadde g\xc3\xa5tt. Toppen av Garbanzo ligger i samme omr\xc3\xa5de som Village Gondola Olympic Station, noe som gir st\xc3\xb8rre kapasitet fra Whistler Village til toppen av den midtre sonen i fjellet i tillegg til selve gondolen._NEWLINE_I 2006/07-sesongen ble Symphony Express bygget og \xc3\xa5pnet. Dette var en h\xc3\xb8yhastighets stolheis som begynte mot bunnen av Symphony Amphitheater og frakter skil\xc3\xb8pere til toppen av Piccolo. Symphony Amphitheater er forsenkningen mellom h\xc3\xb8ydedragene Harmony og Flute og fikk navnet sitt av Whistler-Blackcomb. Et av de opprinnelige navneforslagene for denne heisen var Piccolo Express._NEWLINE_Somrene 2007 og 2008 ble Peak 2 Peak Gondola bygget. Den \xc3\xa5pnet 12. desember 2008 for f\xc3\xb8rste gang. F\xc3\xb8rste gang den var \xc3\xa5pen i sommersesongen, var 6. juni 2009.\n_START_SECTION_\nBlackcomb Mountain\n_START_PARAGRAPH_\nBlackcomb \xc3\xa5pnet i 1980 under partnerskapet til Fortress Mountain Resorts som da var datterselskap av Aspen Skiing Company, og Federal Business Development Bank of Canada. Anlegget hadde fire trips stolheiser som senere fikk navnene Cruiser, Stoker, Catskinner og Fitzsimmons, samt en dobbel stolheis. Whistler likte ikke til \xc3\xa5 begynne med konkurransen fra dette anlegget. Det ble sett p\xc3\xa5 som \xc2\xabthe new kid on the block\xc2\xbb frem til begynnelsen av 90-\xc3\xa5rene._NEWLINE_I 1982 \xc3\xa5pnet \xc2\xabChair 6\xc2\xbb (senere kalt Jersey Cream) i nedslagsfeltet til Horstman Creek. Blackcomb skaffet seg i 1983 en brukt T-heis fra Fortress Mountain og installerte den p\xc3\xa5 en s\xc3\xb8rvendt helling, fullt synlig fra Whistler Mountain. Denne syvende heisen ble kalt \xc2\xab7th Heaven T-bar\xc2\xbb og ga tilgang til h\xc3\xb8yt alpint terreng samt terreng p\xc3\xa5 isbre. Det gav Blackcomb ogs\xc3\xa5 den h\xc3\xb8yeste vertikale heisdrevne stigningen i skianlegg i Nord-Amerika._NEWLINE_Skianlegget ble i 1986 kj\xc3\xb8pt opp av det nystartede selskapet Intrawest som umiddelbart satte i gang med \xc3\xa5 oppgradere Blackcomb. Samme \xc3\xa5r ble det installert tre h\xc3\xb8yhastighets Doppelmayr-stolheiser, T-heisen 7th Heaven ble flyttet til Horstman-isbreen, og det ble plassert ytterligere en T-heis p\xc3\xa5 Horstman, kalt Showcase. T-heisene ble satt opp med tanke p\xc3\xa5 sommerkj\xc3\xb8ring og eventuell tilgang til isbreen Blackcomb som p\xc3\xa5 den tiden var fullstendig innenfor grensene til Garibaldi Provincial Park. De nye stolheisene Wizard og Solar Coaster kuttet ned p\xc3\xa5 reisetiden fra foten av fjellet til de alpine omr\xc3\xa5dene fra 45 til 15 minutt. Rendezvous Restaurant ble omd\xc3\xb8pt til Base 2 og kallenavnet gikk videre til restauranten p\xc3\xa5 toppen av Solar Coaster._NEWLINE_Jersey Cream ble i 1989 erstattet med en h\xc3\xb8yhastighets stolheis, og trippelheisen Yan ble flyttet til det ny\xc3\xa5pnede Crystal Ridge-omr\xc3\xa5det av fjellet. Glacier Express ble installert i 1992, fra bunnen av Jersey Cream til foten av Horstman T-heisene. Byggingen av denne heisen ble fulgt av byggingen av Glacier Creek Restaurant, den st\xc3\xb8rste bygningen p\xc3\xa5 Blackcomb Mountain._NEWLINE_Blockcomb erstattet i 1994 heisene Stoker, Cruiser og Fitzsimmons med h\xc3\xb8yhastighets Excelerator stolheiser og Excalibur Gondola. Den andre er av noen kalt \xc2\xabgondolen til ingen steder\xc2\xbb siden den ikke g\xc3\xa5r til noen restaurant eller g\xc3\xa5r til terreng ingen andre heiser g\xc3\xa5r til. Men den gjorde det mulig for skil\xc3\xb8pere i Whistler Village som tidligere m\xc3\xa5tte ta 4 heiser til Rendezvous (Fitzsimmons, Stoker, Cruiser og Jersey Cream, mens 3 av dem gikk sakte), \xc3\xa5 komme seg raskt opp i l\xc3\xb8ypene. Excelerator \xc3\xa5pnet ogs\xc3\xa5 et stort omr\xc3\xa5de av terreng til venstre for Solar Coaster og nedenfor Jersey Cream som tidligere var oversett og lite brukt, siden skil\xc3\xb8perne ofte m\xc3\xa5tte dra helt ned til bunnen av fjellet."